Nyt kuuluu puheenvuoro Väyrysen puolesta: ”Paavon kanssa eivät mikkihiiret pärjää!”

POLITIIKKA Kansalaispuolueen ylöjärveläinen aktiivi Jorma Grönlund liputtaa vahvasti suomalaisen ikihongan puolesta.

Siivikkalalainen Jorma Grönlund on Paavo Väyrysen miehiä. Pekka Ruissalo

Pekka Ruissalo

Ylöjärven Siivikkalassa asuvalta Jorma Grönlundilta ei tarvitse erikseen maanitella mielipidettä Keskustan ja Kansalaispuolueen välillä tasapainottelevasta veteraanipoliitikko Paavo Väyrysestä Grönlund tarjoaa viime aikoina talousepäselvyyksien kautta esiin nousseelle Väyryselle täyden tuen.

– On nähdäkseni selvää, että Paavosta ei tule Keskustan puheenjohtajaa. Tästä sotkusta on tullut mieleen, näkeekö joku Kansalaispuolueen sen verran uhkaavana toimijana että sen toiminta pitää ajaa alas vaikka tällaisella konstilla?

Sekin ajatus on politiikan seuraajille tullut mieleen, että kyseessä on pelkkä show, jolla varmistetaan Väyrysen ehdokkuus keskustan puheenjohtajavaalissa. Kansalaispuolueesta erotettuna miehellä ei ole estettä olla siinä mukana.

– Paavo on meidän miehiämme, ylivoimainen kaveri tässä porukassamme, mies jonka kanssa mitkään mikkihiiret eivät pärjää. Paavolla on sisältö hallussa ja jos tarvitsee sitten pelata jotain pelejä, Paavo osaa senkin homman.

Puolueen jäsentenvälisissä Väyrysen vastapariksi on profiloitunut Arlan vantaalainen hankintajohtaja Sami Kilpeläinen, entinen Keskustan jäsen joka on julkisuudessa ruotinut Väyrystä kovin sanoin talousepäselvyyksistä. Vielä maaliskuun alussa Kilpeläistä kutsuttiin Kansalaispuolueen puheenjohtajaksi. Kansalaispuolueen nettisivuilla puheenjohtajaksi on merkitty Seppo Hauta-aho

Asioiden hoitaminen ei ole ollut puolueen sisällä kuluneena keväänä mitenkään yksinkertaista. Puolue järjesti 3. maaliskuuta kaksi vuosikokousta, joista toisessa oli väyrysmäisempi klangi ja toinen taas oli Grönlundin mukaan jo lähtökohtaisesti laiton. Grönlund oli mukana molemmissa.

Nyt järjesteillä on kolmas vuosikokous, joka piti pitää lehden ilmestymispäivänä lauantaina. Kokous siirtyy kuitenkin ainakin viikolla. Oli vaarana, että ratkaisusta tulee moitekanne.

Vuosikokouksen lopputulosta Grönlund ennakoi suoraviivaisesti.

– Kaikki 33 jäsentä on kutsuttu. Saattaa mennä niin, että netissä olevat yhdistyksen vastuuhenkilöt pysyvät ennallaan.

Grönlund sanoo, että ei pelkää oman asemansa puolesta.

– Olen aina ollut suorapuheinen. En häpeä enkä pelkää mitään.

Kansalaispuolueessa hän haluaa olla mukana jatkossakin.

– Niin kauan olen mukana kuin vain tarvetta on.

Jorma Grönlund Ylöjärven Siivikkalassa asuva Kansalaispuolueen nimetty asiantuntijajäsen. On ollut mukana keräämässä veteraanipoliitikko Paavo Väyrysen presidentinvaalikampanjakortteja. Pitää Väyrystä määrätietoisena oman tiensä kulkijana.